
ПРЕССЪОБЩЕНИЕ
29 септември 2011 г.

Еврокомисар Кристалина Георгиева бе на работно посещение в БНБ
Днес по покана на управителя на БНБ г-н Иван Искров на работно посещение в централната банка бе г-жа Кристалина Георгиева, еврокомисар по международно сътрудничество, хуманитарна помощ и реакция при кризи. 

На среща с ръководството на банката г-жа Георгиева и нейният екип бяха запознати с основните функции и отговорности на БНБ, която е тринадесетата най-стара централна банка в света. Сред обсъдените теми бе дебатът за новата икономическа политика на Европейския съюз и позицията на БНБ в рамките на тази дискусия. Еврокомисар Георгиева бе подробно информирана за последователните мерки на българската централна банка, осигуряващи стабилността на българската банкова система, както и с конкретните показатели, илюстриращи тази стабилност. 

В рамките на работното посещение г-жа Кристалина Георгиева и нейният екип разгледаха БНБ, както и изложба „Еврото”, на която централната банка е домакин до 20 ноември 2011 г. включително.

